Блок 21

Блок 21 је стамбени блок на Новом Београду, део месне заједнице Ушће. Географија Блок 21 се налази у источном делу општине Нови Београд. Најближи је стамбени блок ушћу реке Саве у Дунав, као и Бранковом мосту. Положај Блок је правоугаоног облика оивичен са неколико веома прометних саобраћајница на Новом Београду што доприноси атрактивности његовог положаја у односу на Нови Београд и цео град у целини. Североисточну границу овог блока представља Булевар Михајла Пупина. Улица Милентија Поповића ограничава блок 21 југоисточно, улица Антифашистичке борбе североисточно, док је булевар Зорана Ђинђића југозападна граница. Околина блока Поред саобраћајница које повезују овај блок директно са већим делом града (Булевар Михајла Пупина са Земуном и старим делом Београда преко Бранковог моста, Антифашистичке борбе са аутопутем и мостом Газела, а Милентија Поповића са Савским и Бежанијским блоковима) атрактивности овог блока доприносе и садржаји у суседним и оближњим блоковима. Северозападно од овог блока се налази блок 13 у којем се дијагонално и северно од блока 21 налази Палата Србије, бивши СИВ. Североисточно се налази суседни блок 26 у којем су тренутно изграђене две пословне зграде и Храм Светог Симеона Мироточивог. Западно од блока у дијагоналном блоку 25 се налази Комбанк арена. У југозападном суседном блоку 22 налази се Војномедицински центар Нови Београд, док се дијагоналном јужном блоку 19 налазе Сава центар и хотел Краун плаза. У суседном југоисточном блоку 20 се налази неколико пословних зграда (Делта холдинг, НИС-Газпром, Генекс апартмани, Сава сити торњеви 1 и 2 као и недовршена зграда ГП Рад), хотел Хајат и бензинска пумпа НИС-а. У источном дијагоналном блоку 16 се налазе чувена зграда Пословни центар „Ушће“ као и Тржни центар Ушће. Историја Идејно-урбанистичко решење центра Новог Београда (између Лењиновог булевара и тадашње железничке пруге) и генерално решење стамбеног блока (зграда у облику меандра, шест кула по 16 спратова, четири по 10 спратова и солитер од 22 спрата) представљени су у јануару 1960. На челу групе аутора је био арх. Урош Мартиновић, чланови су били Милутин Главички, Леонид Ленарчич, Душан Миленковић и Милосав Миша Митић. Пет солитера од 16 спратова је завршено крајем новембра 1964, завршетак шестог се очекивао у децембру. У солитерима има око 500 станова, највише двособних. Опис Вишепoродични стамбени објекти У Блоку 21 налази се девет карактеристичних представника послератне индустријализоване стамбене изградње - шест стамбених кула, два стамбена блока и један стамбени меандер. Стамбене куле (службени назив: „С 1-6“) налазе се у североисточном делу Блока 21, најближој тачки према старом граду. Аутори кула су архитекте Леон Кабиљо (1912 - 1999) и Богдан Игњатовић (1912 - 2004). Још у шездесетим годинама су добиле неформални назив „Шест каплара“, пре свега због тога што су у њима становала тадашња војна лица из ЈНА. Овај топоним се одржао до данашњег дана и уједно је најстарији на Новом Београду. Укупно имају 483 стана. Стамбени блокови (службени називи: „Б-8“ на Булевару Михаила Пупина и „Б-9“ на Булевару Зорана Ђинђића) представљају мегаблокове који паралелно прате значајне саобраћајнице, Булевар Михаила Пупина и Булевар Зорана Ђинђића. Аутор стамбеног блока „Б-8“ је архитекта Богдан Игњатовић, док су аутори другог стамбеног блока „Б-9“ архитекте Леонид Ленарччич (1932-2011), Милосав Миша Митић (1932-1970), Иван Петровић (1932-2000), Иван Cимoвић(1932-2012) и Михаило Чанак (1932-2014), чланови неформалне групе Београдских пет која је деловала у периоду од 1957. до 1970. године у различитим формацијама. Укупно имају 1088 станова. Стамбени меандер (службени назив: „Б-7“) представља најдужу зграду на простору бивше Југославије, дужине 972.5 метара. Налази се у средишњем делу овог новобеоградског стамбеног простора, од Милентија Поповића до Антифашистичке борбе. Аутори су поменути чланови групе Београдских пет, који су овај објекат због своје меандрирајуће структуре именовали Меандер. У документима Месне заједнице „Ушће“ (раније „Едвард Кардељ“) појављује се још један назив за овај објекат - Ламела, који дан-данас користе становници овог новобеоградског стамбеног насеља. Поред ових назива, у употреби се користи и Кинески зид као последица погрешних интерпретација од стране истраживача, који се у међувремену одомаћио у круговима изван Блок 21. Укупно има 798 станова. Образовање У блоку се поред стамбених зграда налазе и Десета београдска гимназија „Михајло Пупин“ у северозападном делу блока до улице Антифашистичке борбе између „Меандера“ и стамбене зграде до северног угла. Од образовних установа ту су и Основна школа „Јован Дучић“, као и два дечија вртића, „Весна“ и „Чуперак“ који се налазе у између ламела „Меандера“. У оквиру месне заједнице која се налази у западном делу блока ближе Булевару Зорана Ђинђића налази се и приватни Факултет за економију, финансије и администрацију Универзитета Сингидунум. Спортски садржаји, дечија игралишта и зеленило Постоји више спортских терена у оквиру блока. Поред школских спортских терена Десете гимназије и основне школе код Шест каплара се налазе ограђени терен за кошарку и терен за баскет поред којег је и теретана на отвореном. Поред ОШ Јован Дучић налази се и Тениски клуб "Ушће". Простор између стамбених зграда је оплемењен зеленилом, клупама и дечијим игралиштима са тобоганима, љуљашкама и осталим дечијим справама. Привреда Поред стамбених објеката и пратећих садржаја, у самом блоку 21 се налази и низ пословних зграда, посебно уз Булевар Зорана Ђинђића у којем се налазе пословне зграде ОТП банке, Банке интезе, ДДОР Нови Сад, Хипо групе, као и низ објеката са угоститељским и трговачким локалима. На углу Булевара Михајла Пупина и Антифашистичке борбе се налази пословна зграда ГП Напред, а у даљем низу у Булевару Михајла Пупина су и зграда Србија шума, Војвођанске банке као и ресторан Мекдоналдс. Јавни превоз Блок 21 је захваљујући својој позицији добро повезан са већим делом Београда линијама јавног градског превоза. У самом блоку постоје следећа стајалишта: Палата Србија у Булевару Михајла Пупина на којој стају аутобуске линије 16, 65, 67, 71, 72, 75, 77, 78 и 83 (стајалиште за супротни смер се налази преко пута у блоку 13); Шест каплара у Булевару Михајла Пупина на којој стају аутобуске линије 65, 67 и 77 (стајалиште за супротни смер се налази преко пута у блоку 13); Блок 21 у улици Милентија Поповића на којој стаје аутобуске линија 68 и 95, као и трамвајске линије 7, 9, 11 и 13 и некадашња ноћна линија 7Н (стајалиште за супротни смер се налази преко пута у блоку 20); Блок 26 у улици Антифашистичке борбе на којој стаје аутобуска линија 67 (стајалиште за супротни смер се налази преко пута у блоку 26); Милентија Поповића у Булевару Зорана Ђинђића на којој стаје аутобуска линија 68 (стајалиште за супротни смер се налази преко пута у блоку 22). Поред ових линија, блок 21 опслужују и ноћне линије 15Н, 68Н, 75Н, 603Н, 704Н и 706Н које стају на стајалишту Палата Србија. Референце